Sag C-300/14

Imtech Marine Belgium NV

mod

Radio Hellenic SA

(anmodning om præjudiciel afgørelse indgivet af Hof van Beroep te Antwerpen)

»Præjudiciel forelæggelse — samarbejde om civilretlige spørgsmål — forordning (EF) nr. 805/2004 — europæisk tvangsfuldbyrdelsesdokument for ubestridte krav — betingelser for attestering — debitors rettigheder — prøvelse af retsafgørelsen«

Sammendrag – Domstolens dom (Fjerde Afdeling) af 17. december 2015

Samarbejde om civilretlige spørgsmål — indførelse af et europæisk tvangsfuldbyrdelsesdokument for ubestridte krav — forordning nr. 805/2004 — attestering af en retsafgørelse som et europæisk tvangsfuldbyrdelsesdokument — attestering, som der på ethvert tidspunkt kan anmodes om — udstedelse af en attestering forbeholdt den nationale dommer — udstedelse af en attest, der kan overlades til justitskontoret

Samarbejde om civilretlige spørgsmål — indførelse af et europæisk tvangsfuldbyrdelsesdokument for ubestridte krav — forordning nr. 805/2004 — attestering af en retsafgørelse som et europæisk tvangsfuldbyrdelsesdokument — prøvelse af retsafgørelsen i særlige tilfælde — betingelser for attestering af en udeblivelsesretsafgørelse — mulighed for en fuld såvel retlig som faktisk prøvelse af nævnte retsafgørelse i national ret — mulighed i national ret for forlængelse af fristerne for prøvelse ved tilstedeværelsen af visse ekstraordinære omstændigheder

Samarbejde om civilretlige spørgsmål — indførelse af et europæisk tvangsfuldbyrdelsesdokument for ubestridte krav — forordning nr. 805/2004 — attestering af en retsafgørelse som et europæisk tvangsfuldbyrdelsesdokument — prøvelse af retsafgørelsen i særlige tilfælde — forpligtelse til i national ret at fastsætte en prøvelsesprocedure som omhandlet i forordningens artikel 19 — foreligger ikke — konsekvenserne af en sådan manglende procedure i national ret — umuligt at attestere retsafgørelser på de i nævnte prøvelsesprocedure omhandlede betingelser

Artikel 19 i forordning nr. 805/2004 om indførelse af et europæisk tvangsfuldbyrdelsesdokument for ubestridte krav, sammenholdt med artikel 288 TEUF, skal fortolkes således, at den ikke pålægger medlemsstaterne i national ret at indføre en prøvelsesprocedure som omhandlet i artikel 19. Ifølge 19. betragtning til forordningen pålægger denne forordning således hverken medlemsstaterne en pligt til at tilpasse deres nationale lovgivninger til de heri fastlagte processuelle mindstestandarder eller følgelig at indføre en særlig prøvelsesprocedure som omhandlet i nævnte artikel 19. Den eneste konsekvens af den manglende prøvelsesprocedure er, at det er umuligt at attestere en retsafgørelse som et europæisk tvangsfuldbyrdelsesdokument på de i sidstnævnte bestemmelse omhandlede betingelser. Under disse omstændigheder kan en medlemsstat, som i overensstemmelse med bestemmelserne i nævnte forordning vælger ikke at tilpasse sin lovgivning, ikke tilsidesætte artikel 288 TEUF. (jf. præmis 28-31 og domskonkl. 1)

For at overholde debitors ret til at varetage sine interesser og til en retfærdig rettergang, som garanteres ved artikel 47, stk. 2, i Den Europæiske Unions charter om grundlæggende rettigheder, skal artikel 19, stk. 1, i forordning nr. 805/2004 om indførelse af et europæisk tvangsfuldbyrdelsesdokument for ubestridte krav fortolkes således, at for at foretage en attestering af en udeblivelsesretsafgørelse som et europæisk tvangsfuldbyrdelsesdokument skal den ret, der behandler en sådan anmodning, sikre, at den nationale lovgivning reelt og uden undtagelse giver mulighed for at opnå en fuld såvel retlig som faktisk prøvelse af en sådan retsafgørelse i de to tilfælde, som er omhandlet i denne bestemmelse, og at den giver mulighed for at forlænge fristerne for at anfægte en retsafgørelse om et ubestridt krav, ikke alene i tilfælde af force majeure, men ligeledes, når andre ekstraordinære omstændigheder, som debitor ikke har indflydelse på, har forhindret denne sidstnævnte i at gøre indsigelse mod det pågældende krav. (jf. præmis 38 og 42 samt domskonkl. 2)